
Gimnáziumi tanárok a pedagógus minősítési rendszerben

Egy ország versenyképessége szempontjából az oktatási rendszer sikeressége döntő fontossággal bír, az oktatás minőségét pedig nagyban befolyásolja a benne tanító pedagógusok helyzete. Ezért nem véletlen, hogy sok figyelem irányult rá az elmúlt években és pálya többször is társadalmi, politikai és szakmai viták kereszttüzébe került.
Az oktatás területén belül a köznevelés rendszerében napjainkban egy rendkívül dinamikus és komplex változás figyelhető meg, aminek a leglátványosabb és legnagyszabásúbb eleme a 2013-ban bevezetett pedagógus életpályamodell, egy összetett HR-eszköz a tanárok teljesítményértékelésének a megoldására. A vizsgálatom fókuszában az állami fenntartású gimnáziumok és az ezekben dolgozó tanárok állnak, mivel a más oktatási intézmények pedagógusaira más szabályok és más körülmények lehetnek érvényesek.
A minősítési rendszer az életpályamodell központ eleme, így ennek vizsgálatával kiderülnek, hogy ennek a speciális teljesítményértékelő rendszernek mik az előnyei és hátrányai, és hogy a bevezetése a tanárokra milyen hatással van olyan területeken, mint például a bér, motiváció, munka minősége, a pedagógusok száma és korösszetétele.
A kutatáshoz egyrészt statisztikai adatokat elemeztem, főleg olyan adatoknál, mint a pedagógusok létszáma és a bérezésük, továbbá egyéni interjúkat is készítettem, összesen hét darabot. Ahhoz, hogy minél több szemszögből tudjam vizsgálni az életpályamodellel és a pedagógus minősítésekkel kapcsolatos véleményeket, a megkérdezettek összetételét a következőképpen választottam ki: három fő igazgatósági tag; aki rendszeresen minősít másokat is, így mindkét oldalról rálátása van a rendszerre; két régebb óta a pályán dolgozó, magasabb szinten levő tanár; illetve két pályakezdő. Az interjúk során olyan témákról beszéltünk, mint a pályához való hozzáállás és a minősítésről való vélemény.



